El comú de Sant Julià estudia com millorar las pistes d’esquí de la Rabassa… pagant Govern - Altaveu
Els bons resultats de les joves promeses de l’esquí nòrdic ‘patrocinades’ per Naturlandia han portat el comú de Sant Julià a plantejar la millora de les pistes de la Rabassa. La corporació laurediana ja ha encarregat els estudis pertinents que haurien de determinar què cal fer i quin cost té -entre un mínim d’un milió i un màxim de tres milions- la reforma que, això sí, el cònsol major, Josep Miquel Vila, té clar que hauria d’assumir el Govern perquè ni la corporació ni Camprabassa, assegura, no tenen cèntims.
El comú lauredià té estudis de millora sobre la taula, encara per acabar de definir, per renovar les diverses pistes d'esquí de fons de la Rabassa segons que ha explicat Vila en la roda de premsa posterior a la reunió de cònsols d'aquest dimarts. El cònsol lauredià ho ha justificat arran de les últimes posicions aconseguides pels esportistes del país. Ha posat com a exemple la desena posició de l'esquiadora de fons, Carola Vila, en el Mundial júnior i sub-23 de Lahti. “Mereix una reflexió, tenim dos grans esquiadors de fons [comptant també Irineu Esteve] que encara són molt joves i tenen un futur per davant molt ampli”, ha apuntat Vila en declaracions recollides per l’agència ANA.
L'objectiu de renovar les instal·lacions és perquè “s'arribi a podi i es pugui passejar el nom d'Andorra ben alt”. Les millores, que segons el cònsol haurien d'anar a càrrec del Govern, haurien d'anar encaminades a millorar el traçat de les pistes i també els canons de neu. A més, ha apuntat la necessitat de desenvolupar unes noves instal·lacions perquè els esportistes puguin fer exercici físic en espais tancats i oberts a 2.000 metres “per millorar el resultat”. Vila no ha volgut parlar d'un centre de preparació, però la idea vindria a ser aquesta.
1. 23 de gener de 2019 | 13:28 h
Lo primer que ha millorar és el servei de tràmits i amb la seva cap la primera,es pensa que està de festa sempre i els problemes de la gent no importen.